**51. sz. előterjesztés**

**Minősített szótöbbség**

**Előterjesztés** **Fácánkert Község Önkormányzata Képviselő-testületének 2020. október 6-i ülése II. napirendi pontjához**

**Javaslat** **a közműfejlesztési hozzájárulásról szóló önkormányzati rendelet megalkotására**

**Előadó:** Ezerné dr. Huber Éva jegyző

**Tisztelt Képviselő-testület!**

Fácánkert községben a pusztai vezetékes ivóvízhálózat kiépítése lassan befejeződik, így lehetőség lesz a jövőben az érintett ingatlanoknak arra rácsatlakozni.

Az épített környezet alakításáról és védelméről szóló 1997. évi LXXVIII. törvény 28.§ (2) bekezdése kimondja: *„Ha a kiszolgáló utat, illetőleg közművet a települési önkormányzat megvalósította, annak költségét részben vagy egészben az érintett ingatlanok tulajdonosaira átháríthatja. A hozzájárulás mértékéről és a megfizetés módjáról a települési önkormányzat képviselő-testülete hatósági határozatban dönt………..”*

Ezzel összhangban a vízgazdálkodásról szóló 1995. évi LVII. törvény 45. § (12) bekezdése arról rendelkezik, hogy: *„Felhatalmazást kap a települési önkormányzat, hogy – amennyiben a beruházás műszaki átadása már megtörtént – a víziközmű beruházással érintett területre kiterjedő hatállyal önkormányzati rendeletben állapítsa meg az utólagos csatlakozás műszaki és pénzügyi feltételeit, valamint az utólagos csatlakozásért fizetendő hozzájárulás mértékét…..”*

Mindezekre tekintettel javaslom, hogy Fácánkert Község Önkormányzatának Képviselő-testülete rendeletben szabályozza a közműfejlesztési hozzájárulás mértékét, valamint megfizetésének módját.

Javaslom, hogy a közműfejlesztési hozzájárulás megfizetésére ivóvíz-, és szennyvízrákötés esetén kerüljön sor az alábbi mértékben:

- a közműfejlesztési hozzájárulás mértéke ivóvíz rákötés esetén gazdasági társaságoknak (közkereseti társaság, betéti társaság, korlátolt felelősségű társaság, részvénytársaság), szövetkezeteknek, egyesüléseknek, valamint azon egyéni vállalkozóknak, akik tevékenységüket nem lakóingatlanukban végzik a tényleges bekerülési költség, de minimum 250.000,-Ft/ingatlan,

- a hozzájárulás ivóvíz rákötés esetén magánszemélyeknek, egyesületeknek és alapítványoknak díjtalan,

- a hozzájárulás mértéke szennyvíz rákötés esetén a tényleges bekerülési költség, de minimum 120.000,-Ft/ingatlan egységesen minden kérelmezőnek.

A közműhálózatra történő rácsatlakozáshoz a Polgármester a hozzájáruló nyilatkozatot abban az esetben adja ki, ha a kérelmező a közműfejlesztési hozzájárulás díját az önkormányzat számára befizette.

A jogalkotásról szóló 2010. évi CXXX. törvény 17.§.-a kötelezővé teszi jogszabály előzetes hatásvizsgálatát. Mellékelt rendelet-tervezetre vonatkozó előzetes hatásvizsgálat:

a) Társadalmi, gazdasági, költségvetési hatása: A rendelet-tervezet elfogadása a hozzájárulást fizetők részéről többletkiadással jár.

b) Környezeti és egészségi következményei: A megvalósult rákötés a környezetterhelést csökkenti, az igénybevevők életkörülményeit javítja.

c) Adminisztratív terheket befolyásoló hatása: A Képviselő-testület minden kérelemről egyedi döntést kell hozzon, mely az adminisztratív terheket növeli.

d) A jogszabály megalkotásának szükségessége, a jogalkotás elmaradásának várható következményei: A közműfejlesztési hozzájárulás szabályozásának igénye teszi szükségessé a rendelet megalkotását.

e) A jogszabály alkalmazásához szükséges személyi, szervezeti, tárgyi és pénzügyi feltételek: A jogszabály megalkotásához szükséges ezen feltételek rendelkezésre állnak.

Fentiekre való tekintettel kérem a Tisztelt Képviselő-testületet, hogy tárgyalja meg az előterjesztést és fogadja el a rendelet-tervezetet.

**Fácánkert, 2020. szeptember 30.**

**Ezerné dr. Huber Éva**

**jegyző**

**Az előterjesztést készítette:** Pörzse-Bucher Boglárka titkársági ügyintéző

**A napirendhez meghívottak köre:** -